Harbiy bojxona instituti Bojxona institutiga aylantiriladi

Bojxona organlari kadrlarini kasbiy tayyorlash tizimini takomillashtirish maqsadida «Davlat bojxona xizmati to‘g‘risida»gi Qonunga kiritilayotgan o‘zgartishlar bilan Oliy harbiy bojxona instituti endilikda O‘zbekiston Respublikasi Davlat bojxona qo‘mitasining Bojxona institutiga aylantirilmoqda. Bu haqda Senatning 19-yalpi majlisidagi Qarori bilan ma'qullangan «O‘zbekiston Respublikasining ayrim qonun hujjatlariga o‘zgartirish va qo‘shimchalar kiritish to‘g‘risida»gi O‘zbekiston Respublikasi Qonunida qayd etilgan.
«Harbiy bojxona instituti huquqni muhofaza qilish organi hisoblanadi va unda huquq hamda iqtisodiyot ixtisosligi bo‘yicha ta'lim beriladi. Oliygohning Bojxona instituti sifatida o‘zgartirilishi uning maqomiga ta'sir qilmaydi. Shu bilan birga, institut pedagog kadrlarining oylik ish haqiga 70 foizgacha ustama qo‘shilishi belgilangan», deya bayon qildi Bojxona qo‘mitasi vakili.
Bojxona qo‘mitasi vakilining ma'lumot berishicha, Oliy bojxona instituti ikki bosqichli ta'limni o‘z ichiga oladi: 4 yillik bakalavriat va 1 yillik magistratura. Mazkur oliy o‘quv yurtida Rossiya, Belarus va Ozarboyjon davlatlarining Bojxona institutlari bilan hamkorlikda masofaviy ta'lim tizimi yo‘lga qo‘yilgan. Shuningdek, psixologiya, chet tillari, bojxona texnik vositalaridan foydalanish markazlarining faoliyati ham yo‘lga qo‘yilgan.
Senat ma'qullagan qaror O‘zbekiston prezidenti tomonidan imzolanishi hamda ommaviy axborot vositalarida e'lon qilinishi shart.